b'\n_START_ARTICLE_\nGomoljika\n_START_SECTION_\nIskanje\n_START_PARAGRAPH_\nTartufi so nenavaden, skrivnosten gomolj, ki se skriva pod zemljo. Ker nimajo nadzemnih delov, jih \xc4\x8dlovek sam ne more najti. Lahko pa jih zavoha posebej izurjen pes ali svinja, ki po zaslugi svojega ostrega vonja nabiralcem poka\xc5\xbeejo skrita mesta, kjer bi se utegnili skrivati tartufi. Nabiralci tartufov poznajo \xc5\xa1tevilne znake, ki jih vodijo do mesta, kjer bi utegnili biti tartufi. Navadno jih i\xc5\xa1\xc4\x8dejo v bli\xc5\xbeini posameznih debel in na obronkih, dobra lokacija pa je navadno najstro\xc5\xbeje varovana dru\xc5\xbeinska skrivnost. V Sloveniji je nabiranje tartufov prepovedano, kljub temu pa jih poznavalci ("tartufosledniki") vsako leto naberejo od 100 do 200 kilogramov.\n_START_SECTION_\nVrste\n_START_PARAGRAPH_\nZnotraj vsake vrste tartufov obstajajo \xc5\xa1tevilne podvrste in vsaka od njih ima svoje lastnosti in jedi, za katere jo priporo\xc4\x8dajo. V Istri rasteta predvsem dve vrsti. V senci bolj priljubljenega belega brata rastejo \xc4\x8drni tartufi, ki idealno dopolnjujejo bele._NEWLINE_Velikost belih tartufov se\xc5\xbee od velikosti le\xc5\xa1nika pa vse do majhne lubenice, povpre\xc4\x8dno pa so veliki za koko\xc5\xa1je jajce. Dozorevati za\xc4\x8dnejo konec avgusta in zorijo vse do konca decembra. Rastejo do pribli\xc5\xbeno 600 metrov nadmorske vi\xc5\xa1ine, v simbiozi s trepetlikami, belimi in \xc4\x8drnimi topoli, vrbami, hrasti, leskami, lipami in gabri. Za iskanje tartufov uporabljajo posebej dresirane pse, ki lahko zavohajo zrel tartuf tudi na razdalji 50 metrov in ve\xc4\x8d. \xc4\x8crni tartuf raste \xc5\xbee spomladi. V dr\xc5\xbeavah, kjer je nabiranje tartufov zakonito, se sezona za\xc4\x8dne 15. oktobra in traja pribli\xc5\xbeno do konca januarja. Tartufe pripravljajo sve\xc5\xbee, posu\xc5\xa1ene, namo\xc4\x8dene v olivno olje ali zmlete in posu\xc5\xa1ene. Pri pripravljanju jedi vedno uporabljajo zelo majhne koli\xc4\x8dine tartufov, tako zaradi njihove intenzivne arome kot zaradi visokih cen, ki jih dosegajo, saj v gastronomiji to dragoceno za\xc4\x8dimbo postavljajo na najvi\xc5\xa1ji prestol.'